জীবনের শেষলগ্নে এসে ভোটার লিস্টে নাম উঠল বৃদ্ধাশ্রমের আবাসিকদের। এঁরা কেউ আসানসোল, কেউ হাওড়া, কেউ বা আবার ঝাড়গ্রাম কিংবা কলকাতার ঠিকানার ভোটার ছিলেন। 

এই বিষয়ে অন্যান্য খবর

এল নতুন ধারাবাহিক ‘বৃদ্ধাশ্রম’! বদলাবে কি দৃষ্টিভঙ্গি
পকেট মানি-ই সম্বল, পুজোর শেষে হাসি ফুটল ৬০ বৃদ্ধ-বৃদ্ধার মুখে


নিজের সন্তান কিংবা পরিবার পরিজনের অবহেলায় তাঁদের এখন একটাই ঠিকানা। তাঁদের ঠিকানা এখন পূর্ব মেদিনীপুরের কোলাঘাটের রাইনের অমর সেবা সংঘ বৃদ্ধাশ্রম। 
দীর্ঘ পনেরো বছর, কেউবা আবার দশ বছর ভোটের অধিকার থেকে বঞ্চিত। কারণ আশ্রমে দিয়ে যাওয়ার পরে বাড়ির কেউ আর কোনও সম্পর্কই রাখেনি তাঁদের সঙ্গে। বৃদ্ধাশ্রমের আবাসিকরা বেঁচে থাকার লড়াইয়ে নেমে প্রায় ভুলেই গিয়েছেন যে তাঁরা এই দেশের নাগরিক। কারণ বাড়ি থেকে ভোটার কার্ড ছাড়াই পরিজনরা বৃদ্ধাশ্রমে রেখে গিয়েছেন তাঁদের। 
অমর সেবা সংঘের চেষ্টায় এই সব আবাসিকদের আধার কার্ড ও ভোটার কার্ড তৈরি হয়েছে। হাতে কার্ড আর মুখে পরম তৃপ্তির হাসি নিয়ে যেন বলতে চাইছেন তাঁরা, ‘‘এবার আমরাও ভোট দিতে পারব।’’ 

এই সেই বৃদ্ধাবাস। 
আসানসোল-এর শম্ভুনাথ শীল বলেন, ‘‘বাড়ির লোক তো ভুলেই গিয়েছে আমাকে। আমিও প্রায় ভুলেই গিয়েছিলাম যে আমি স্বাধীন দেশের নাগরিক। সরকারি কার্ডগুলো তৈরি হওয়ায় খুব খুশি আমরা।’’ 
এই আশ্রমের ২৫ জন আবাসিকের এখন একটাই ঠিকানা, একটাই পরিবার—অমর সেবা সংঘ।
 
আত্মীয়-পরিজনদের ছেড়ে বহুদূরে জীবনটাই এখন চার দেওয়ালের মধ্যে বন্দী তাঁদের। সন্তানদের সঙ্গে সঙ্গে দেশের কাছেও ব্রাত্য হয়ে গিয়েছিলেন তাঁরা। অমর সেবা সংঘের সদস্যরা অনুভব করেছিলেন যে আর পাঁচ জন নাগরিকের মতো এই আবাসিকদেরও নাগরিকত্ব থাকা উচিত। সেই মতো চেষ্টাও শুরু করেন তাঁরা। সহযোগিতার হাত বাড়িয়ে দেন স্থানীয় গোপালনগর গ্রাম পঞ্চায়েতের প্রধান। 
সবাইয়ের হাতে তুলে দেওয়া হয় আধার কার্ড। এই আবাসিকদের বর্তমান ঠিকানা এখন একটাই। তা হল, রাইন, কোলাঘাট, পূর্ব মেদিনীপুর। ভোটার তালিকায় অনেকেরই নাম উঠেছে। নিজের সন্তান কিংবা পরিজনরা অবহেলা করলেও দেশ তাঁদের বঞ্চিত করেনি। এইটুকুতেই খুশি এই বৃদ্ধাশ্রমের বৃদ্ধ-বৃদ্ধারা।